Johanna Törn-Mangs

Johanna Törn-Mangs (s. 1970) on suomalainen mediapäällikkö ja toimittaja. Vuodesta 2025 hän on toiminut Ylen Kulttuuri ja asia -yksikön vastaavana päätoimittajana ja johtajana. 

Törn-Mangs valittiin Ylen Luovat sisällöt ja media -yksikön vastaavaksi päätoimittajaksi ja johtajaksi 1.1.2025 alkaen. Yksikön nimi muuttui 1.9.2025 Kulttuuri ja asiaksi. Törn-Mangs on ollut Ylen johtoryhmässä vuodesta 2020.

Kulttuuri ja asia -yksikkö vastaa suomenkielisistä sisältökokonaisuuksista, kuten asia-, draama-, kulttuuri- ja viihdeohjelmista sekä lasten ja nuorten sisällöistä. Se huolehtii myös Radion sinfoniaorkesterista sekä Ylen suomenkielisten tv- ja radiokanavien ohjelmistoista, brändeistä ja julkaisusuunnittelusta. 

Heinäkuusta 2020 alkaen hän oli Svenska Ylen vastaava päätoimittaja ja johtaja, vastuualueenaan ruotsinkieliset sisällöt, henkilöstö ja julkaisutoiminta. Törn-Mangs vastasi Svenska Ylen kanavista, joita ovat Yle Fem, Yle Arenan, Yle Vega, Yle X3M ja svenska.yle.fi. Ennen tätä hän oli Svenska Ylen julkaisupäällikkö toukokuusta 2017 lähtien.  

Törn-Mangs vastasi syksyllä 2023 uusien vastuullisen tekoälyn periaatteiden laatimisesta Ylellä. Ylen johtorymässä hän toimii vastuullisesta tekoälystä vastaavana johtajana. 

Törn-Mangs oli Svenska Ylen väliaikainen johtaja heinäkuusta 2017 joulukuuhun 2017. Hän siirtyi tehtävään Ylen mediapäällikön paikalta. Aiemmin hän on työskennellyt Svenska Ylen verkkopäällikkönä, Ylen kirjeenvaihtajana New Yorkissa, Hufvudstadsbladetissa ja KSF Mediassa. Hän on koulutukseltaan kauppatieteiden maisteri Åbo Akademista. Törn-Mangs siirtyi Yleen vuonna 2012 KSF Mediasta, jossa hän toimi digitaalisen median johtajana ja vastasi Hufvudstadsbladetin, Västra Nylandin, Borgåbladetin ja Östra Nylandin digitaalisesta kehityksestä. Sitä ennen hän on työskennellyt Hufvudstadsbladetissa muun muassa taloustoimittajana, ulkomaankirjeenvaihtajana ja uutispäällikkönä.

Journalismin lisäksi Törn-Mangs on erityisesti profiloitunut digitaalisena osaajana. Hufvudstadsbladetin ja KSF Median vuosinaan Törn-Mangs oli mukana monessa keskeisessä digitaalisessa kehitysprojektissa. Hän oli mm. mukana perustamassa hbl.fi:tä vuonna 1997, vastasi Hbl:n julkaisusta iPadille vuonna 2011 ja digitaalisen tilauksen lanseerauksesta vuonna 2012.

Svenska Ylellä hän vastasi lanseerauksesta, kun Yle ensimmäisenä mediayhtiönä Suomessa otti käyttöön uutisten ja muun sisällön ääniohjauksen 2018.

Törn-Mangs on kirjoittanut kirjan Herrgårdsliv yhdessä valokuvaaja Leif Weckströmin kanssa.

 Tunnustukset 
 Lumilapio-palkinto 1998, Pengar, stiftelser, miljarder. Juttusarja suomenruotsalaisten säätiöiden ja rahastojen varallisuudesta ja vallasta, Hufvudstadsbladet.
 Vuoden alumni, Åbo Akademi, 2022

 Teos 


 Lähteet 

Luokka:Suomalaiset toimittajat
Luokka:Ylen henkilöstö
Luokka:Elävät henkilöt
Luokka:Vuonna 1970 syntyneet